C 486/4
EL
Επίσημη Εφημερίδα της Ευρωπαϊκής Ένωσης
21.12.2022
2.10.
Οι ΜΜΕ με πρόταση επιχειρηματικής αξίας στα θέματα της κυκλικής οικονομίας, του κλίματος, της βιοποικιλότητας, της ενέργειας από ανανεώσιμες πηγές και σε άλλα θέματα της ΕΠΣ έχουν εγγενές κίνητρο να διερευνήσουν, να επενδύσουν και να αναζητήσουν νέες επιχειρηματικές ευκαιρίες στους τομείς αυτούς.
Έχουν πολλές ευκαιρίες, π.χ.
όσον αφορά την ανακαίνιση κτιρίων, τον σχεδιασμό και την κατασκευή υποδομών, τη βιομηχανική παραγωγή και συντήρηση εξοπλισμού, την παροχή νομικών και λογιστικών υπηρεσιών και την ανάπτυξη ψηφιακών λύσεων.
Η διαδικασία μετάβασης εξαρτάται, σε μεγάλο βαθμό, από τις έξυπνες λύσεις τους, οι οποίες αναπτύσσονται από τους ειδικούς που απασχολούν, γεγονός που υπογραμμίζει τη σημασία της σχετικής εκπαίδευσης υψηλής ποιότητας, της επαγγελματικής εκπαίδευσης και κατάρτισης (ΕΕΚ) και της συνεχούς αναβάθμισης των δεξιοτήτων. 2.11.
Η πιο ευάλωτη ομάδα ΜΜΕ, η οποία έχει επίσης τη μεγαλύτερη ανάγκη ενημέρωσης, είναι οι επιχειρήσεις που πιστεύουν, με τη σειρά τους, ότι η ΕΠΣ είναι απλώς μια πρόσθετη νομοθετική πράξη που αυξάνει τις σωρευτικές διοικητικές επιβαρύνσεις, ασκεί πίεση στα τωρινά επιχειρηματικά μοντέλα τους και περιορίζει την κερδοφορία σε ένα σενάριο διατήρησης της υφιστάμενης κατάστασης.
Αυτό καταδεικνύει ότι όλες οι κατηγορίες ΜΜΕ, είτε υστερούν και είναι ευάλωτες, είτε ακολουθούν, είτε προπορεύονται, απαιτούν στήριξη που είναι διαφορετική και ειδικά στοχευμένη σε αυτές (2). 2.12.
Επιπλέον, από άποψη ικανότητας και ετοιμότητας, υπάρχουν πολλές διαφορές μεταξύ των ΜΜΕ όσον αφορά τη φύση και το μέγεθος των κλιματικών και περιβαλλοντικών ζητημάτων, τις απαιτήσεις και τις προσδοκίες που απευθύνονται σε αυτές, καθώς και τις ευκαιρίες που ανοίγονται μπροστά τους.
Οι διαφορές οφείλονται σε διάφορους παράγοντες: στην ένταση φυσικών πόρων της επιχείρησης, στο μέγεθος της επιχείρησης, στη θέση της επιχείρησης στις αλυσίδες εφοδιασμού και στα επιχειρηματικά οικοσυστήματα, στον τόπο εγκατάστασης της επιχείρησης, στους τύπους πελατών, στις πηγές των συντελεστών παραγωγής και στις γεωγραφικές αγορές της επιχείρησης.
2.13. Αυτό απαιτεί ειδικά προσαρμοσμένες λύσεις και επαρκώς στοχευμένες πολιτικές και μέτρα που λαμβάνουν υπόψη τις διαφορές μεταξύ, για παράδειγμα, των μεσαίων επιχειρήσεων στη μεταποιητική βιομηχανία, των επιχειρήσεων που δραστηριοποιούνται στους τομείς της φιλοξενίας και του λιανικού εμπορίου, των οικογενειακών και των παραδοσιακών επιχειρήσεων, των καινοτόμων νεοφυών επιχειρήσεων, των επιχειρήσεων της κοινωνικής οικονομίας, των βιοτεχνιών και των ελεύθερων επαγγελμάτων.
2.14. Παρά τις πολλές διαφορές μεταξύ των ΜΜΕ, η επιτυχής διαχείριση της πράσινης μετάβασης σε κάθε επιχείρηση αρχίζει με την κατάλληλη ενημέρωση και γνώση των επίκαιρων θεμάτων και τάσεων, γεγονός που καθιστά δυνατό τον εντοπισμό των πλεονεκτημάτων, των αδυναμιών, των ευκαιριών και των κινδύνων για την επιχείρηση, καθώς και τον προσδιορισμό της θέσης που επιθυμεί να έχει στην πράσινη μετάβαση. 2.15.
Οι πιο συγκεκριμένες προσπάθειες σε επίπεδο επιχείρησης σχετίζονται με τον προγραμματισμό, την οργάνωση και την παρακολούθηση του συνόλου της επιχειρηματικής δραστηριότητας, συμπεριλαμβανομένης της παραγωγής και του εμπορίου αγαθών και υπηρεσιών, των μεταφορών και της εφοδιαστικής, καθώς και της προμήθειας ενέργειας, πρώτων υλών και άλλων συντελεστών παραγωγής.
Οι κλιματικές και περιβαλλοντικές πτυχές αποτελούν επίσης αναπόσπαστο στοιχείο των δραστηριοτήτων καινοτομίας, της ανάπτυξης δεξιοτήτων και της συμμετοχής όλου του προσωπικού, καθώς και της επικοινωνίας και της συνεργασίας με τους ενδιαφερόμενους φορείς.
3.
Πολιτικές και μέτρα για τη στήριξη των ΜΜΕ στο πλαίσιο της δέσμης μέτρων προσαρμογής στον στόχο του 55 % 3.1.
Για την προσαρμογή στον στόχο του 55 % και την επιτυχή υλοποίηση της πράσινης μετάβασης, οι ΜΜΕ πρέπει να ενημερωθούν πλήρως και να διευκολυνθούν, προκειμένου να κατανοήσουν καλύτερα τις επιπτώσεις των νέων και πολύπλοκων νομοθετικών προτάσεων (3).
Αυτό απαιτεί τη λήψη ευρέων και στοχευμένων μέτρων ενημέρωσης και ευαισθητοποίησης με συντονισμένο και συμπληρωματικό τρόπο από την Ευρωπαϊκή Επιτροπή και τα κράτη μέλη, τα οποία έχουν καίρια ευθύνη στο πλαίσιο αυτό.
Ο ρόλος των επιχειρηματικών οργανώσεων και των επιμελητηρίων είναι επίσης κεντρικός στην ενημέρωση και τη στήριξη των μελών τους, σε συνδυασμό με τους παρόχους εκπαίδευσης και κατάρτισης, τα γραφεία περιφερειακής ανάπτυξης, τις οργανώσεις συνεργατικών σχηματισμών, τους κοινωνικούς εταίρους και τις σχετικές οργανώσεις της κοινωνίας των πολιτών (ΟΚΠ).
3.1.1 Μετά την εισβολή της Ρωσίας στην Ουκρανία, οι πολιτικές για την ΕΠΣ βρίσκονται πλέον σε ανοικτή διαβούλευση όσον αφορά τα χρονοδιαγράμματα λόγω των νέων εξαιρετικών περιστάσεων και της εξάρτησης της ΕΕ από την ενέργεια και τα τρόφιμα από τη Ρωσία και την Ουκρανία.
Η ΕΟΚΕ αναγνωρίζει τις εξαιρετικές περιστάσεις και τις εξαρτήσεις και θεωρεί ότι οι πράσινοι στόχοι δεν θα πρέπει να εγκαταλειφθούν για κανένα λόγο, ωστόσο θα πρέπει να δοθεί μια λογική ευελιξία με την πάροδο του χρόνου έως το τέλος της κρίσης.
(2) (3)
Smit, S.J., SME focus — Long-term strategy for the European industrial future (Εστίαση στις μικρομεσαίες επιχειρήσεις — Μακροπρόθεσμη στρατηγική για το βιομηχανικό μέλλον της Ευρώπης), Θεματικό Τμήμα Οικονομίας, Επιστημών και Ποιότητας Ζωής του ΕΚ, PE 648.776 — Απρίλιος 2020.
Η δέσμη μέτρων προσαρμογής στον στόχο του 55 % περιλαμβάνει ένα ευρύ φάσμα νομοθετικών πρωτοβουλιών, όπου η τελική απόφαση υπόκειται σε διαπραγματεύσεις μεταξύ των θεσμικών οργάνων.
Μέχρι να ολοκληρωθεί αυτή η διαδικασία, οι ΜΜΕ μπορούν να βασίζονται σε μερική μόνο ενημέρωση και αντιμετωπίζουν αβεβαιότητα σχετικά με το μέλλον.